《黔山杂吟 其二》
清代·曹楙坚

行行大山凹，复至大山丫。众岭郁蜿蜒，深谷含嵯岈。

顽石踞豺虎，攫人森齿牙。马行穿细雾，鸟归带残霞。

岩树夏生果，涧卉秋垂葩。村舍急云碓，溪田翻水车。

旷然清风来，吹我乌帽斜。落日满墟里，徘徊数人家。

作者简介：（?—1853）清江苏吴县人，字艮甫。道光十二年进士，官至湖北按察使。反对南漕改折。太平军破武昌时被杀。豪于诗。有《昙云阁诗集》。